runetrust/blame-folketinget-dk huggingface dataset:
Jens Henrik Thulesen Dahl (DD), 2025-05-07:
Tak for det.
Jeg tror, at vi alle deler en fælles intention om at styrke børns mulighed for leg, udvikling og trivsel gennem mere frie, risikfyldte og kreative legepladser, som kan bidrage til at skabe bedre betingelser for vores børn og unges udvikling i hele landet.
Leg er grundpillen i børns liv.
Det er her, de lærer om sig selv, hinanden, verden omkring dem, det er her, de udvikler sociale kompetencer, kreativitet og selvregulering, og det er også her, de lærer at håndtere risici, udfodre sig selv og få erfaringer med at løse problemer, færdigheder, der er afgørende for deres fremtidige trivsel og dannelse.
Men vi ved, at den frie leg, især den risikofyldte og selvbestemte leg, er under pres.
Mange af de traditionelle byggelegepladser er lukket eller er blevet mere sikre på bekostning af børnenes muligheder for at lege frit og uforstyrret, og det er en udvikling, der kan have konsekvenser for børns trivsel og deres evne til at lære at håndtere livets udfordringer.
Derfor er det afgørende, at vi støtter en udvikling, hvor børn får mulighed for at lege i mere uforudsigelige og udfordrende omgivelser.
Vi deler i Danmarksdemokraterne også en forståelse af, at det ikke er noget, der skal dikteres ovenfra og ned.
Det er vigtigt, at beslutninger om, hvor og hvordan en legeplads skal etableres, overlades til de lokale kommuner og de små lokalsamfund.
Det er netop i disse fællesskaber, behovene er forskellige, og hvor lokal viden kan sikre, at legepladserne bliver relevante og tilpasset børnenes ønsker og muligheder.
Derfor mener vi, at det er vigtigt, at den endelige beslutning om, hvor der er behov for nye legepladser, skal træffes lokalt.
Kommunerne og de små lokalsamfund bør have mulighed for at prioritere, hvor der skal etableres legepladser, så ressourcerne bruges der, hvor de gør mest gavn, og hvor børnene i lokalsamfundet kan få mest ud af dem.
Det må og skal være de lokale, der skal bestemme, hvor der er behov for flere legepladser, og hvordan de bedst kan indrettes, og mig bekendt er der vide rammer for det her lokalt.
Så for at opsummere til slut deler Danmarksdemokraterne forslagsstillernes ønske om, at flere børn får mulighed for en fri, aktiv og praktisk leg, der giver børnene muligheder for at udforske og udvikle sig på en anden måde end den traditionelle legeplads med gynger og rutsjebaner osv., og vi vil også gerne være med til at se på, om der er nogle barrierer for at gøre det lokalt, og hvordan vi fra politisk hold kan understøtte, at flere kommuner ser potentialerne i at tilbyde de rammer for børns leg.
Vi vil i stedet overlade det til den enkelte kommune og institution og til fagpersoner at vurdere, hvordan de bedst fremmer børns leg og udvikling lokalt.
Rasmus Lund-Nielsen (M), 2025-05-07:
Tak for ordet, formand, og tak til Radikale Venstre for at rejse en vigtig debat.
Vi er mange, der deler bekymringen over den stigende mistrivsel blandt børn og unge.
Det er et alvorligt problem, og der er ingen tvivl om, at både skærme, men også leg spiller en helt central rolle i årsagerne til det.
I forhold til leg er der ikke nogen tvivl om, at det kan styrke børns trivsel, kreativitet og sociale færdigheder og være et godt alternativ til skærmene.
Det kan derfor sagtens give mening at etablere flere byggelegepladser.
Mange børn har i dag for lidt adgang til fysisk uorganiseret leg, hvor de mærker en vis risiko.
Legepladser er dog kommunernes ansvar, og jeg mener ikke, at vi fra Christiansborg i dag skal beslutte at afsætte 100 mio. kr. årligt til byggelegepladser.
Men jeg håber, at flere kommuner vil beslutte at etablere dem, og jeg ser frem til, hvad de her ekspertgrupper i regi af Sammen om Fritiden kommer frem til af anbefalinger, og jeg ser også frem til at drøfte, hvordan vi styrker rammerne for netop mere risikofyldt leg på bagkant af det.
Så kan vi også lige nå at vende en del af beslutningsforslaget, som jeg også synes er lidt problematisk i forhold til analysen.
Det er jo så også omkring det her med årsagerne til mistrivsel.
Der skriver forslagsstillerne: »Når så mange børn og unge i dag har det skidt, er ensomme og udvikler angst og depression, hænger det sammen med et voldsomt skift i vores samfund fra det indrestyrede til det ydrestyrede.
... Vi stræber hele tiden efter ydre præstationer som karakterer, uddannelse og job.«
Jeg synes ikke, at problemet i dag er, at børn foretager sig for få indrestyrede aktiviteter.
Tværtimod er det, som foregår på skærmene, jo i høj grad udtryk for noget indrestyret.
Det er noget, børnene opsøger af egen lyst.
Når hver anden tiårig bruger mange timer om dagen på TikTok og mange unge og børn er på sociale medier som Instagram osv., er det jo egentlig, fordi der er en masse indrestyret lyst.
Det handler om at frigive en masse dopamin, og der er der behov for, at vi stiller noget ydre op, altså noget alternativt, og der kunne byggelegepladser sagtens være en del af det.
Men jeg er uenig i, at nogle faglige udfordringer ikke også kunne være et godt alternativ.
Det er det der med, at vi skal have børn og unge til at strenge sig an, stå på tæer og få nogle udfordringer, hvor de kommer væk fra skærmene, og der tror jeg, at vi bliver nødt til at have en vis grad af også ydre motivation, som karakterer og eksamener kan være en del af.
Men det kunne også sagtens være byggelegepladser.
Udfordringer generelt, både fysiske udfordringer i fritiden, men også faglige udfordringer, er det, der er behov for.
Så det håber jeg at vi kan gå i retning af at gøre meget mere af.
Det er der behov for.
Tak for ordet.
Mette Abildgaard (KF), 2025-05-07:
Jeg har glædet mig til at behandle det her forslag som ny konservativ børneordfører, der skal lære et nyt spændende område at kende.
Når jeg vågner om morgenen, er et af de første smil, jeg får hver evig eneste dag, nærmest tandløst.
Jeg har en 4-årig datter, som har slået begge fortænder ud på legepladsen.
Der var noget leg, der blev lidt for vild, og som endte i et par fortænder, som ikke var til at finde igen, og nu kan vi se frem til et par år, hvor det her tandløse smil får lov til at pryde alle familiebilleder, indtil der er nogle nye tænder, der en eller anden dag vokser ud.
Selvfølgelig er det jo aldrig lykken, at børn falder og slår en tand ud på en legeplads.
Men det er heller aldrig lykken, at al leg skal være overvåget, kontrolleret, styret og sikret.
Jeg vil nok – trods de manglende fortænder – foretrække, at det nogle gange bliver lidt for vildt, end at det aldrig får lov til at være vildt
Derfor synes jeg også, at det på mange måder er et rigtig spændende forslag, der kommer her fra Radikale Venstre, også selv om vi heller ikke kommer til at støtte forslaget.
Vi har kun en barndom, og den kan ikke gøres om.
I barndommen har legen en helt afgørende rolle.
Det må man bare sige.
Det er i legen, at børn udvikler deres kreativitet og mod til at afprøve forskellige roller.
Det er der, deres sociale færdigheder og evne til at navigere i både frihed og ansvar bliver udviklet og afprøvet.
Vi er i Det Konservative Folkeparti fuldt ud opmærksomme på værdien af den frie, vilde og ukontrollerede leg, altså den leg, hvor børn uden voksnes indblanding får lov til at bygge, kravle, fejle, lære og opleve verden på egen hånd.
Derfor hilser vi, som også Liberal Alliance gjorde, intentionerne bag det her forslag meget velkommen.
Men vi kommer heller ikke til at bakke op om, at der skal målrettes 100 mio. kr. til det her forslag om en national handleplan.
Vi er også et parti, der, ligesom flere andre har nævnt at de gør, tror på det decentrale og på de lokale beslutningstagere.
Vi har mere end 400 lokalvalgte i Det Konservative Folkeparti og 14 borgmestre, og jeg ved, at de vil have holdninger til det her, og så er det jo et spørgsmål om lokalt at prioritere det.
Men kan vi være med til at fjerne barrierer for det, og er der ting, der står i vejen for, at man har friheden til at lave det her ude lokalt, så er jeg helt med på at få ryddet op i det og få luget ud i det – så langt, så godt.
Så tror jeg, at det her har været en meget god påmindelse til mig selv om at glædes over det der tandløse smil og værdien af den vilde leg, også når den en gang imellem stikker lidt af.
Tak for ordet.
Theresa Berg Andersen (SF), 2025-05-07:
Tak for det.
Velkommen tilbage til ordføreren, og velkommen på området.
Det her er nærmere en kort bemærkning.
Jeg kunne bare godt tænke mig at spørge ordføreren om, om hun har tænkt over, hvor heldig hendes datter er at være måske den første, der i gruppen har tabt to tænder – før alle andre.
Det ved jeg at der er en vis prestige i qua mit pædagogiske arbejde.
Så det tror jeg er vigtigt at huske på.
Mette Abildgaard (KF), 2025-05-07:
Jeg kan bekræfte, at der er rigtig meget prestige i at være 4 år og mangle to fortænder.
Det bliver så lidt problematisk, når man har en 6-årig storesøster, der ikke har tabt sine fortænder endnu.
Helene Brydensholt (ALT), 2025-05-07:
Det var en helt fantastisk historie om fru Mette Abildgaards tandløse datter.
Tak for at dele den med os andre.
I Alternativet bakker vi op om intentionen bag dette beslutningsforslag fra Radikale Venstre.
Der er jo ingen tvivl om, at børn og unges mistrivsel er en alvorlig samfundsudfordring, og vi er helt enige med forslagsstillerne i, at leg, frihed og ansvar spiller en central rolle i løsningen.
Vi anerkender det pædagogiske og sociale potentiale i bemandede byggelegepladser, hvor børn får mulighed for at skabe, udfolde sig og lære i deres eget tempo og på deres egne præmisser.
Samtidig må vi også se på, hvordan vi bedst forvalter statens ressourcer, og som forslaget står nu, lægges der op til en årlig udgift på 100 mio. kr. for 20 legepladser.
Det mener vi er et meget højt beløb.
Så i Alternativet er vi ikke overbeviste om, at det er den mest effektive måde at styrke børns trivsel på, hvis man fra statens side vil løfte børn bredt i hele landet.
Vi er nemlig også enige med de andre ordførere i, at beslutninger vedrørende legepladser hører til i kommunerne, og så er vi heller ikke helt med på finansieringen.
Lars Boje Mathiesen (BP), 2025-05-07:
Danmark står i en situation, hvor der er bred politisk enighed om at opruste forsvaret.
Der skal findes finansiering til det, og i Borgernes Parti mener vi, det er dybt forfejlet, at man i landet med verdens højeste skattetryk overhovedet kan have den frækhed at bede folk om at aflevere flere penge.
Der er også nogle partier, der taler om at bruge det økonomiske råderum, men der skal man lige huske, at det jo er penge, som borgerne ude i fremtiden slet ikke burde aflevere til politikerne, så reelt set er det bare at øge det offentlige forbrug at bruge råderummet.
Det er derfor, vi i Borgernes Parti har fremsat det her forslag, som vi skal behandle i dag, for at få Folketingets opbakning til, at regeringen skal fremlægge en plan for at få gjort op med de massive, milliardstore nettoudgifter, som vi har til ikkevestlig indvandring, hovedsagelig fra MENAPT-landene.
De 24 mia. kr. i nettoudgifter til indvandring fra MENAPT-landene eller de 27 mia. kr. til ikkevestlig indvandring – som er fra det seneste 2019-tal, som det fremgår i 2023 – indregner en lang række udgifter, men der er også rigtig mange udgifter i det her tal, som ikke er medregnet, og derfor ville det egentlige tal, som man kan opnå i besparelse ved at lave de ændringer, sandsynligvis være langt højere.
Nogle ændringer, som man vil kunne lave med lovgivning, vil kunne have en hurtig virkning og frigøre milliarder med det samme, og andre ændringer, som vi kunne lave på det her område, vil tage år, inden de vil slå fuldt igennem finansieringsmæssigt, men det samme gælder jo de udgifter, som der er til forsvaret.
Der er der jo nogle udgifter, der skal findes finansiering af med det samme, og så er der jo også en implementeringsfase i forsvaret.
Derfor er formålet med beslutningsforslaget, at vi herinde skal tage ansvar for at finde pengene i det eksisterende budget i det offentlige og ikke bede danskerne om at betale mere.
Jeg ser frem til debatten og håber, den kan blive nuanceret, for vi anerkender, at der ikke findes én lovgivning, man kan dreje på, og som fuldstændig løser det her.
Det er en lang række lovgivningstiltag, der skal til, men vi skal i Folketinget tage ansvar for at sige, at så kigger vi på de love, som det er nødvendigt at kigge på.
Nogle af midlerne kan vi finde med det samme, og nogle steder vil det tage måske endda en generation eller to, før vi finder pengene, men det passer fint med en implementering i forsvaret, som man også har sagt ikke skal ske på et år og med det samme.
Så ja, vi glæder os til debatten.
Anni Matthiesen (V), 2025-05-07:
Tak for det, formand.
Ligesom fru Lotte Rod er vi i Venstre varme fortalere for den frie leg.
Det giver nemlig børn mulighed for at udforske deres omgivelser og gøre sig erfaringer igennem leg.
Jeg kan da også hilse og sige, at netop den frie leg er noget af det, jeg er vokset op med i min barndom.
Jeg var en af dem, der var så heldige, at jeg bare kunne gå uden for døren, og der var der både får og marsvin, som man kunne klappe, og træer, man kunne klatre i.
Så jeg er vokset op med den frie leg.
Jeg må sige, at det her er sådan lidt et deja-vu, for vi har jo tidligere haft debatten her om byggelegepladser eller skrammellegepladser, og jeg må bare være ærlig og sige, at jeg synes, fru Lotte Rod måske skulle prøve at kæmpe den her kamp sammen med nogle kommuner i stedet for.
For i Venstre er vores holdning simpelt hen, at vi ikke mener, det er Christiansborgs opgave at sige, at nu skal man have byggelegepladser alle steder.
Jeg synes simpelt hen, at den frihed, som vi også holder af, skal vi værne om, og vi skal huske, at kommunerne også skal have den frihed til at kunne tage forskellige beslutninger.
Jeg må sige, at jeg i hvert fald ikke har kunnet finde dokumentation for, at lige nøjagtig byggelegepladser er med til at sikre, at børnene trives bedre, eller for den sags skyld at der er flere, der bliver håndværkere i sidste ende.
Så derfor må jeg være ærlig og sige, at jeg ikke synes, vi skal blande os fra Christiansborgs side i det her, og derfor kan vi ikke støtte forslaget.
Sara Emil Baaring (S), 2025-05-07:
Jeg vil henvise til det, jeg lige sagde.
Og nu kommer jeg selv fra en baggrund med 12 år i byrådspolitik, så jeg vil egentlig opfordre ordføreren til at overveje at stille op til kommunalområdet, for det der, hvor man kan få lokal indflydelse, og jeg synes, det ligger ude lokalt.
Lotte Rod (RV), 2025-05-07:
I Danmark har vi opfundet to helt særlige ting, højskolerne og byggelegepladserne.
Alle her på Christiansborg er enige om, at børn skal være mindre på skærm, men hvad skal de så lave?
De skal have byggelegepladser, fordi det er det fedeste sted at være barn.
Verdens første byggelegeplads åbnede i 1943 i Emdrup.
I dag er der ikke ret mange tilbage, og det skal vi gøre noget ved, for på byggeren er børn frie.
De er sammen med deres venner i stedet for at være hjemme på værelset alene med en skærm.
Her vender de med Trivselskommissionens ord blikket udad og udvikler karakterdannelse med selvregulering, vedholdenhed og tro på egne evner.
For på byggelegepladsen har børn lov til at lege risikofyldt uden hele tiden være pakket ind i faldunderlag eller voksnes overvågning.
De lærer at være selvstændige.
De lærer at bruge hammer og sav og mærke glæden ved selv at skabe ting.
De dyrker fantasi og kreativitet.
Her kan de også blive fri for ord og bare sidde og nusse en kanin.
De kan lære grønne skills om at passe på naturen og dyr, genbruge og reparere.
Byggeren giver også de fineste muligheder for inklusion, fordi det ikke er til at se, hvem det egentlig er, der kommer fra specialskolen, når børn bygger sammen.
Byggeren er det fedeste sted at være pædagog, og det kan tilmed gøre det sjovere at være forældre, når man ikke behøver at skynde sig hjem fra arbejde for at hente tidligt, og samtidig er det den stærkeste opdragelse til demokrati og fred.
Så vi skal have byggelegepladser med træ og bål og kaniner og rollespil over hele landet.
Det skal være en del af børnelivet i Danmark, at børn i alle byer kan løbe hen til en bemandet byggelegeplads om eftermiddagen og i weekenden.
Mattias Tesfaye (S), 2025-05-07:
Jeg er grundlæggende enig med forslagsstillerne i, at det er vigtigt med gode legepladser, hvor børnene bl.a. kan bygge en gokartbane eller få mudder på knæene.
Det er vigtigt i en tid, hvor den frie leg er under pres, bl.a. på grund af den nye digitale virkelighed.
Men i regeringen mener vi ikke, at aktiv og fri leg er betinget af, at vi fra nationalt hold etablerer byggelegepladser.
Dertil er det også værd at nævne, at Radikale Venstre har angivet, at de vil afsætte 100 mio. kr. årligt til en national udbredelse af byggepladser, og som jeg forstår det, skal det finansieres af, at man, som det er beskrevet i Radikales økonomiske politik, vil fastholde nogle lønmodtagere længere på arbejdsmarkedet.
Det er også fra vores side et argument for ikke at kunne støtte dette forslag.
Tak for ordet.
Lotte Rod (RV), 2025-05-07:
Hvad skal der til for at overbevise en socialdemokratisk håndværker om, at byggelegepladser er det fedeste sted at være barn?
Mattias Tesfaye (S), 2025-05-07:
Jeg tror, at den radikale, der stiller forslaget, skal gøre det i en bestyrelse.
Det her handler grundlæggende set for os om, at vi ikke mener, at Folketingssalen er det rigtige sted at beslutte, hvilke typer af legepladser der skal etableres i Danmark.
Det må være op til kommunal beslutning.
Lotte Rod (RV), 2025-05-07:
I går lavede vi en virkelig god aftale om erhvervsuddannelserne, som jo giver en ordentlig indsprøjtning til kvaliteten i erhvervsuddannelserne.
Men næste skridt er jo at få flere unge til at have lyst til at vælge et håndværk, og det er jo for sent, hvis man først sætter ind, når de står lige foran at vælge.
Så er ministeren ikke enig i, at det at lave byggelegepladser måske i virkeligheden er den allermest effektive måde at få flere unge til at have lyst til at vælge et håndværk på?
Mattias Tesfaye (S), 2025-05-07:
Jeg ved faktisk ikke, om det vil få flere børn til at gå i den retning.
Jeg kan godt huske byggelegepladserne fra min egen barndom i Aarhus.
Jeg syntes også, at de var megafede.
Jeg syntes særlig, at det var godt, at man kunne komme sådan et sted hen i weekenden.
Det var et sted, hvor man kunne møde sine venner.
For mig handler det her ikke om for og imod byggelegepladser.
Det handler mere om, om det er en beslutning, vi skal træffe i Folketingssalen, eller om det er noget, man bør diskutere i de enkelte kommunalbestyrelser.
Der er vi store tilhængere af det kommunale selvstyre, og vi synes ikke, at det er fornuftigt at afsætte 100 mio. kr. på statens finanser til at finansiere udbredelse af byggelegepladser, måske hen over hovedet på kommunalbestyrelser, der har andre idéer om, hvordan de gerne vil skabe gode børnerum.
Sara Emil Baaring (S), 2025-05-07:
Tak for ordet til formanden.
I Socialdemokratiet mener vi grundlæggende, at spørgsmål om legepladser og byggelegepladser hører hjemme i kommunerne.
Selvfølgelig skal børn have adgang til gode legepladser, hvor de kan bruge fantasien og lege frit, men det betyder ikke, at vi nødvendigvis skal have en national plan for, hvordan vi udbreder byggelegepladser.
Det vigtigste er ikke, hvor mange der findes, men hvor gode de er.
Fokus skal være på kvalitet og sikkerhed, tilgængelighed og funktionalitet.
Det er også vigtigt at huske det store arbejde, som det pædagogiske personale i dagtilbud og fritidstilbud allerede gør.
Derfor ser vi ikke et behov for, at staten stiller krav om, hvor mange byggelegepladser der skal være.
Til sidst er der også det økonomiske i beslutningsforslaget.
En national udbredelse af byggelegepladser vil kræve mange midler.
Det er penge, som vi mener kunne bruges bedre ved at sende dem direkte ud til kommunerne, så de selv kan prioritere og vælge de løsninger, som passer bedst lokalt.
Af de grunde kan Socialdemokratiet ikke støtte beslutningsforslaget.
Lotte Rod (RV), 2025-05-07:
Jeg er inspireret af, hvor langt vi er kommet med Danmarks mesterskaberne i håndværk, nemlig DM i Skills, som startede som sådan en lille drøm og har fået lov til at blive en gigantisk succes.
Er det ikke det samme, vi skal gøre med byggelegepladserne?
Sara Emil Baaring (S), 2025-05-07:
Det synes jeg ikke.
Jeg synes, vi ser rigtig mange kommunale løsninger på, hvordan man kan gøre det her.
Der er byggelegepladser i nogle kommuner, andre kommuner har makerspaces; der er nogle kommuner, der har åbne håndværker- og designlokaler i SFO-tiden.
Der er så mange gode, kreative lokale løsninger, men jeg synes, det er op til kommunerne at finde ud af, hvad der passer bedst til den børnegruppe, som de har.
Lotte Rod (RV), 2025-05-07:
Men skal det ikke være en del af det gode børneliv i Danmark, at børn i alle byer kan løbe hen til en byggelegeplads om eftermiddagen eller i weekenden?
Steffen Larsen (LA), 2025-05-07:
I Liberal Alliance har vi jo fremlagt forslag til, hvordan vi får skåret ned på mængden af folk på f.eks. førtidspension i MENAPT-grupperne.
Det har vi lagt en plan frem for.
Det synes vi ville være en udmærket ting.
Det ville være med til at nedbringe nogle af de her udgifter.
Så er spørgsmålet selvfølgelig, hvad vi kan gøre ved de omkostninger, der også er højere i sundhedsvæsenet.
Der er selvfølgelig også spørgsmålet om f.eks. udvisning af kriminelle, altså at det kunne blive lettere at gøre.
Der er jo masser af de her ting, man kan gøre, og som man også kan gøre bare ved simpelt hen at fremsatte et forslag om det i stedet for at pålægge regeringen, at man skal finde ud af, hvordan man kan finansiere forsvaret.
For så bliver det sådan lidt igen et dovent forslag.
Det synes jeg, man skal komme med noget konkret på, hvad de reelle problemer er og angribe dem direkte.
Selvfølgelig kan man så lave sin egen plan om, at det skal være med til at finansiere forsvaret.
Det kan ethvert parti jo gøre, og det er fint.
Men jeg synes, at der ligger et misforhold her.
Lars Boje Mathiesen (BP), 2025-05-07:
Lad os starte med lige at parkere den lidt søgte argumentation, det er jo heller ikke Borgernes Partis politik, at vi skal have mange fra MENAPT-landene herop for at få arbejde.
Det er jo ikke noget, som er Borgernes Partis politik overhovedet, så lad os bare parkere den.
Når vi i Borgernes Parti ikke fremlægger en færdig plan for det her, er det, fordi vi anerkender, at det er komplekst, og vi anerkender, at det kræver ændringer i en lang række lovgivning, og det kræver et planlægningsarbejde, hvor det skal være tværministerielt, og hvor ministerierne bliver nødt til at byde ind med, hvad det er for nogle lovgivninger, som de mener de kan dreje på, som vil kunne hjælpe til at reducere især udgifterne på de her ting.
Der er jo en lang række elementer, som ikke bliver regnet med i det her, f.eks. øgede udgifter til socialrådgivere og produktivitetstab grundet indvandrere fra MENAPT-landene.
Og jeg kunne også godt tænke mig at forbedre vores muligheder for at måle på de her ting, for jeg er enig i, at man sagtens kan dreje på de her tal, men vi bliver nødt til at skabe en plan, så danskerne derude kan se, at her laver vi altså forbedringer, og de forbedringer bliver brugt til forbedringer, f.eks. i forsvaret, så de kan se en gevinst ved det, vi gør.